Die Vredefort-koepel is een van die grootste impakkraters op Aarde. Dit is in Suid-Afrika se Vrystaat-provinsie geleë, met die dorp Vredefort wat in die krater gevestig is. Daar word ook na die koepel as die Vredefortkrater verwys. In 2005 is die Vredefort-koepel by Unesco se lys van Wêrelderfenisgebiede gevoeg vir die estetiese en wetenskaplike waarde van die gebied. Die bolied wat Vredefort getref het, is een van die grootstes wat die aarde nog ooit getref het, geskat teen oor die 10 km breed. Die krater het 'n deursnee van ongeveer 300 km, groter as die 250 km breë Sundburykrater (Sudbury-kom), en die 170 km breë Chicxulub-krater. Die ouderdom van die krater word geskat teen oor die 2 miljard jaar (2023 ± 4 miljoen jaar), en het die aarde getref gedurende die Paleoproterozoïese era. Die Vredefort-kratergebied (27° 0′ S, 27° 30′ O) is een van die min multi-ring impakkraters op aarde, alhoewel hulle algemeen op die maan voorkom. Geologiese prosesse soos erosie en tektoniese prosesse, het die meeste van die multiringkraters op aarde verwoes.